9. การควบคุมภายใน

คณะกรรมการบริษัท ตระหนักถึงความสำคัญของระบบการควบคุมภายในของบริษัท
โครงสร้างองค์กรมีการกำหนดขอบเขตหน้าที่ อำนาจบริหาร การปฏิบัติงาน ในระดับผู้บังคับบัญชา
ผู้ปฏิบัติงาน แต่ละสายงานอย่างชัดเจน โดยมีฝ่ายตรวจสอบภายในทำหน้าที่สอบทาน
และประเมินระบบการควบคุมภายในแต่ละกิจกรรมตามโครงสร้างของบริษัท
ซึ่งคณะกรรมการตรวจสอบทำหน้าที่พิจารณาและสอบทานการบริหารงาน ระบบงาน
การปฏิบัติงานของฝ่ายจัดการและผู้ปฏิบัติงานในองค์กรอย่างเป็นอิสระ
รวมทั้งพิจารณาเห็นชอบต่อระบบการควบคุมภายในของบริษัท รายงานทางการเงิน
ให้คำปรึกษาต่างๆ ประเมินประสิทธิภาพงานของหน่วยงานตรวจสอบภายในของบริษัท
เพื่อให้เกิดความมั่นใจในการบริหารงาน การปฏิบัติงานในกิจกรรมที่สำคัญของบริษัท
การดำเนินการกิจกรรมหลักและกิจกรรมสนับสนุนตามนโยบายของบริษัทที่กำหนดไว้
คณะกรรมการบริษัทบริหารจัดการองค์กรให้มีการดำเนินงานตามนโยบายธุรกิจ
รวมถึงปฏิบัติตามกฎหมายและข้อกำหนดที่เกี่ยวข้องกับบริษัท
ทั้งนี้เพื่อให้บริษัทมีการกำกับดูแลกิจการที่ดี

-   การตรวจสอบภายใน ปฏิบัติงานตรวจสอบภายในตามแผนงานที่กำหนด
    เพื่อให้บรรลุวัตถุประสงค์การควบคุมภายใน ผู้ตรวจสอบภายในทำหน้าที่อย่างเป็นอิสระ
    มีการปฏิบัติงานตามแนวทางของคณะกรรมการตรวจสอบ
    และงานที่ได้รับมอบหมายจากกรรมการบริหาร
    ซึ่งคณะกรรมการตรวจสอบพิจารณาแผนงานตรวจสอบภายใน รายงานผลการตรวจสอบภายใน
    สรุปผลประเมินการควบคุมภายใน
    โดยมีการให้ระดับคะแนนความเพียงพอของการควบคุมภายในแยกเป็น 2 ส่วน
    โดยแยกเป็นการจัดระบบงาน และการปฏิบัติงานของหน่วยงานต่างๆในองค์กร
    เพื่อให้เกิดความชัดเจนในการพิจารณาถึงความเพียงพอของระบบการควบคุมภายใน
    และสาระสำคัญในประเด็นที่พบ
    เพื่อให้เกิดการพัฒนาระบบงานหรือกระบวนการทำงานได้อย่างถูกต้อง ที่ชัดเจน
    และมีประสิทธิภาพ
    ทั้งนี้ผู้บริหารและฝ่ายจัดการของบริษัทมีส่วนร่วมในการพิจารณาแนวทางและกำหนดวิธีการปฏิบัติ
    ปรับปรุงและแก้ไขให้มีการกระบวนการดำเนินงาน
    และการปฏิบัติงานที่เหมาะสมสอดคล้องนโยบายบริษัท
    เพื่อให้มีระบบการควบคุมภายในที่เพียงพอ

-   การบริหารองค์กร
    บริษัทมีการดำเนินงานโดยกำหนดเป้าหมายธุรกิจและนโยบายบริหารงานที่ชัดเจน
    เพื่อให้พนักงานทุกระดับรับทราบอย่างทั่วถึงตั้งแต่ผู้บริหาร ผู้บังคับบัญชา ผู้ปฏิบัติการ
    โดยเฉพาะพนักงานรายวันซึ่งเป็นผู้ปฏิบัติการที่เป็นกลไกสำคัญของกระบวนการผลิต
    และเป็นส่วนสำคัญในการดำเนินงานของบริษัท
    ดังนั้นผู้บริหารกำหนดทิศทางการดำเนินการที่ชัดเจน
    เพื่อให้กระบวนการทำงานแต่ละกิจกรรมมีการประสานงาน
    สื่อสารในกระบวนการอย่างเป็นระบบและมีประสิทธิภาพ ฝ่ายบริหารบริหารงานอย่างโปร่งใส
    คำนึงถึงผลเสียหายที่อาจกระทบต่อบริษัทอย่างมีนัยสำคัญ
    รวมถึงผลประโยชน์ให้แก่ผู้ถือหุ้นเป็นสำคัญ โดยยึดหลักการกำกับ ดูแลกิจการที่ดี ( Good
    Governance )

-   การบริหารความเสี่ยง คณะกรรมการบริหารความเสี่ยง กำหนดผู้รับผิดชอบ
    แบ่งแยกหน้าที่และจัดทำแผนบริหารความเสี่ยงอย่างชัดเจน
    โดยประเมินความเสี่ยงแต่ละกิจกรรม ได้แก่ความเสี่ยงทางธุรกิจ ความเสี่ยงทางการเงิน
    ความเสี่ยงการปฏิบัติงาน ความเสี่ยงด้านเทคโนโลยีและสารสนเทศ
    โดยพิจารณาปัจจัยภายในและภายนอก
    ซึ่งคณะทำงานความเสี่ยงได้ดำเนินการและติดตามสถานการณ์
    ต่างๆเพื่อรายงานผลการประเมินความเสี่ยงอย่างต่อเนื่อง
    มีการพิจารณาแนวทางมาตรการควบคุมและป้องกันความเสี่ยงอย่างเหมาะสม
    เพื่อให้ความเสี่ยงอยู่ในระดับที่ยอมรับได้

  ทั้งนี้คณะกรรมการบริหารได้จัดส่งความเห็นและรายงานต่าง ๆ
  ให้แก่หน่วยงานตรวจสอบภายในดำเนินการตรวจสอบว่าได้มีการปฏิบัติตาม

-   การปฏิบัติงาน ฝ่ายจัดการดำเนินการตามเป้าหมายของธุรกิจเชิงกลยุทธ์
    โดยกรรมการบริหารพิจารณาอนุมัตินโยบาย กำกับ
    ควบคุมและดูแลฝ่ายจัดการให้ดำเนินการเป็นไปตามนโยบายที่ได้รับการอนุมัติ
    เพื่อให้การดำเนินการได้อย่างมีประสิทธิภาพและประสิทธิผล
    ซึ่งกระบวนการต่างๆประสานงานและสื่อสารระหว่างกันอย่างชัดเจน
    ผู้บริหารและฝ่ายจัดการประชุมทบทวนงานร่วมกันอย่างสม่ำเสมอในการกำหนดทิศทางดำเนินการ
    เพื่อพัฒนาระบบงานให้สอดคล้องกับแผนกลยุทธ์อย่างต่อเนื่อง

-   เทคโนโลยีและสารสนเทศ ระบบการสื่อสารภายในองค์กร
    สารสนเทศมีการจัดระบบเทคโนโลยีให้เกิดประสิทธิภาพในกระบวนการทำงาน
    สนับสนุนการประมวลผลข้อมูลได้อย่างถูกต้องแม่นยำ รวดเร็ว
    ซึ่งฝ่ายพัฒนาระบบสารสนเทศจัดทำแผนพัฒนาโปรแกรมงานสนับสนุนระบบงานที่เกี่ยวข้องกัน
    โดยเฉพาะระบบงานออกแบบสินค้า ( Design ) ตามรูปแบบของลูกค้า
    ที่มีละเอียดและซับซ้อน เพื่อให้การสื่อสารภายใต้คำสั่งซื้อลูกค้ามีความชัดเจนแม่นยำ
    และสามารถควบคุมข้อมูลคำสั่งซื้อของลูกค้าได้อย่างถูกต้อง
    ส่งต่อกระบวนการผลิตในการสั่งการผลิตได้อย่างชัดเจนและรวดเร็ว
    ดังนั้นระบบสารสนเทศต้องมีการพัฒนาเทคโนโลยีและโปรแกรมสนับสนุนกระบวนการทำงานอย่างต่อเนื่อง
    รวมถึงการสื่อสารประชาสัมพันธ์ข่าวสารภายในองค์กรอย่างทั่วถึงทุกสาขา เพื่อความสะดวก
    รวดเร็ว สะท้อนผลการดำเนินงานได้อย่างมีประสิทธิภาพยิ่งขึ้น

-   การติดตาม ฝ่ายบริหารมีการติดตามผลประกอบการ และการบริหารงานของบริษัท
    ประจำงวดสัปดาห์ ประจำงวดเดือน ประจำงวดไตรมาส และประจำงวดปีอย่างสม่ำเสมอ
    โดยทุกฝ่ายมีส่วนร่วมในการประเมินสถานการณ์ต่างๆ
    ทั้งภายในและภายนอกบริษัทที่มีอุปสรรคต่อการดำเนินงาน
    โดยฝ่ายบริหารได้ระดมแนวคิดกลยุทธ์เชิงบริหารและกำหนดทิศทางการดำเนินธุรกิจเพื่อให้กระบวนการทำงานมีการกระตุ้นในเชิงสร้างสรรค์และเชิงรุก
    ทั้งนี้มีการติดตามความคืบหน้าของผลดำเนินการที่ได้กำหนดไว้อย่างต่อเนื่อง
    รวมถึงการปรับเปลี่ยนแก้ไขกระบวนการต่างๆให้มีความเหมาะสมและรวดเร็ว
    สามารถจัดการเปลี่ยนแปลงได้ทันเหตุการณ์ เพื่อให้การบริหารงานบรรลุเป้าหมายที่กำหนด
    MOPP ( Mission , Objective , Policy , Project ) ของบริษัท

ระบบการควบคุมภายใน ปี 2553 คณะกรรมการบริษัท
พิจารณาว่าบริษัทมีการจัดการและบริหารงานได้อย่างเป็นระบบ
ประเมินการควบคุมภายในด้านต่างๆตามแนวทาง COSO-ERM ( COSO – ERM Framework )
แต่ละกระบวนการและภาพรวมองค์กร
คณะกรรมการตรวจสอบประเมินระบบการควบคุมภายในแต่ละกระบวนการปฏิบัติงานของบริษัท
โดยพิจารณาจากการสรุปผลงานตรวจสอบภายในประจำปี 2553 ซึ่งมีความเพียงพอของระบบงาน
และการปฏิบัติงาน ไม่พบรายการบกพร่องใดที่มีสาระสำคัญต่อบริษัท ประเมินการควบคุมภายใน
ระดับคะแนนอยู่ในเกณฑ์พอเพียง อย่างไรก็ตามบริษัทมีการพัฒนา
เพื่อให้มีระบบการควบคุมภายในที่ดีขึ้นอยู่ตลอดเวลา

- รายงานคณะกรรมการตรวจสอบ (เอกสารแนบ 3 )